Uredba sveta (ES) št. 453/2003

z dne 6. marca 2003

o spremembi Uredbe (ES) št. 539/2001 o tretjih državah, katerih državljani morajo imeti ob prehodu zunanjih meja vizum, in tretjih državah, katerih državljani so izvzeti iz vizumske obveznosti

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 62(2)(b)(i) Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju naslednjega:

(1) Po Evropskem svetu v Sevilli 21. in 22. junija 2002, ki je revizijo Uredbe (ES) št. 539/2001 [3] do konca leta 2002 uvrstil med najpomembnejše prednostne naloge, je Komisija ocenila odgovore držav članic na vprašalnik, ki jim ga je poslala, v luči meril, pomembnih za revizijo Uredbe (ES) št. 539/2001, namreč nezakonitega priseljevanja, javnega reda in varnosti, zunanjih odnosov Evropske unije s tretjimi državami, regionalne skladnosti in vzajemnosti. Ugotovila je, da bi morali Ekvador v luči merila nezakonitega priseljevanja prenesti iz Priloge II v Prilogo I Uredbe (ES) št. 539/2001.

(2) Razvoj mednarodnega prava, ki ima za posledico spremembe statusa ali poimenovanja nekaterih držav ali entitet, bi se moral odražati v prilogah k Uredbi (ES) št. 539/2001. V Prilogi I k navedeni uredbi bi moral biti Vzhodni Timor odstranjen iz dela 2 (ozemeljske entitete) in dodan delu 1 (države).

(3) Ker Sporazum med Evropsko skupnostjo in njenimi državami članicami na eni strani in Švicarsko konfederacijo na drugi o prostem pretoku oseb določa prosto gibanje brez vizumov za državljane Švice in držav članic, Švica ne sme več biti navedena v Prilogi II k Uredbi (ES) št. 539/2001.

(4) Iz odgovorov držav članic na vprašalnik je razvidno, da zahtevajo poglobljeno revizijo pravila vzajemnosti, o čemer bo Komisija poročala kasneje.

(5) Vizumsko obveznost za Ekvador morajo države članice uporabljati enotno. Zato je treba določiti datum, od katerega morajo vse države članice uporabljati vizumsko obveznost.

(6) Kar zadeva Islandijo in Norveško, ta uredba pomeni pripravo določb schengenskega pravnega reda v smislu pogodbe, sklenjene med Svetom Evropske unije in Republiko Islandijo in Kraljevino Norveško, v zvezi s pridružitvijo teh dveh držav k izvajanju, uporabi in razvoju schengenskega pravnega reda [4], kar sodi v področje iz točke A člena 1 Sklepa Sveta 1999/437/ES z 17. maja 1999 o nekaterih izvedbenih predpisih za uporabo tega sporazuma [5].

(7) Velika Britanija in Irska ne sodelujeta pri sprejemanju te uredbe in ju ta ne obvezuje in se zanju ne uporablja.

(8) Ta uredba je akt, ki razvija schengenski pravni red ali je drugače povezan z njim v smislu člena 3(1) Akta o pristopu –

SPREJEL NASLEDNJO UREDBO:

Člen 1

Uredba (ES) št. 539/2001 se spremeni:

1. v Prilogi I:

(a) se "Vzhodni Timor" prestavi iz dela 2 (Entitete in ozemlja, ki jih najmanj ena država članica ne priznava kot države) v del 1 (Države), kjer se navede pred "Egiptom";

(b) "Ekvador" se vstavi v del 1, kjer se navede med "Vzhodnim Timorjem" in "Egiptom";

2. "Ekvador" in "Švica" se črtata iz dela 1 Priloge II.

Člen 2

Komisija Evropskemu parlamentu in Svetu najkasneje 30. junija 2003 poroča o posledicah vzajemnosti in po potrebi predloži ustrezne predloge.

Člen 3

1. Ta uredba začne veljati dvajseti dan po objavi v Uradnem listu Evropske unije.

2. Države članice uporabljajo vizumsko obveznost za državljane Ekvadorja od 1. junija 2003.

Ta uredba je v celoti zavezujoča in se neposredno uporablja v vseh državah članicah v skladu s Pogodbo o ustanovitvi Evropske skupnosti.

V Bruslju, 6. marca 2003

Za Svet

Predsednik

D. Reppas

[1] Še ni bil objavljen v Uradnem listu.

[2] Mnenje z dne 12. februarja 2003.

[3] UL L 81, 21.3.2001, str. 1. Uredba, kakor je bila nazadnje spremenjena z Uredbo (ES) št. 2414/2001 (UL L 327, 12.12.2001, str. 1).

[4] UL L 176, 10.7.1999, str. 36.

[5] UL L 176, 10.7.1999, str. 31.

--------------------------------------------------